Izraelci pomažu njemačkim pilotima u obuci za zaštitu vojnika i konvoja u Afganistanu
Njemački piloti iz snaga NATO saveza u Afganistanu u Izraelu su na obuci za upravljanje posebnim izviđačkim bespilotnim letjelicama
Ekspertiza židovske države pomaže Nijemcima da se obuče za zaštitu vojnika i konvoja u Afganistanu. Izrael je jedan od začetnika borbenih bespilotnih letjelica koje je koristio u Libanonu i palestinskim teritorijima Neki njemački piloti koji sudjeluju u operacijama NATO saveza u Afganistanu, nalaze se u Izraelu na obuci za upravljanje posebnim izviđačkim bespilotnim letjelicama. Ekspertiza židovske države pomaže Nijemcima da se obuče za zaštitu vojnika i konvoja u Afganistanu. U izraelskoj zračnoj bazi Ein Shemer bespilotna letjelica polijeće u vježbovnu misiju. No, ova letjelica na propeler na sebi nosi njemačka obilježja Luftwaffe. Unutar zgrade njemački piloti upravljaju letjelicom uz pomoć kamera visoke rezolucije i druge opreme. Njemačka ima treći po veličini vojni kontingent u Afganistanu, s gotovo četiri tisuće 700 ljudi. Njemačka je naručila malu flotu bespilotnih letjelica Heron od kompanije Israel Aerospace Industries kako bi se spriječile civilne žrtve i otvaranje vatre na prijateljske snage. Jedan od pilota koji se identificirao kao bojnik C kaže da su bespilotne letjelice u Afganistanu od neprocjenjive vrijednosti: Radi se o velikoj podršci zato što konačno možemo obavljati obavještajni i izviđački posao iznad bojišnice u stvarnom vremenu i tako možemo podržavati postrojbe na terenu i vojne konvoje.“ Unutar zgrade za obuku, piloti i instruktori sjede za kontrolnim uređajima i kompjutorskim monitorima. Zemljovid i pogled iz bespilotne letjelice nalaze se na monitorima ispred svakog pilota. Njemački pilot, bojnik T, obično upravlja zrakoplovom tipa „tornado“ u Afganistanu. On vjeruje da bi bespilotne letjelice mogle biti od iznimne važnosti: U Afganistanu je često teško razdvojiti prijatelje od neprijatelja. Da biste točno znali o kome se radi, trebate ih pratiti duže vremena. Zato su ove bespilotne letjelice jako važne.“ Izrael je jedan od začetnika borbenih bespilotnih letjelica koje je koristio u Libanonu i palestinskim teritorijima. Sjedinjene Države, Kanada, Francuska, Australija i Španjolska također imaju bespilotne letjelice u Afganistanu. Iz ove baze Britanci su u Drugom svjetskom ratu polijetali na misije protiv Njemačke. Ta povijesna ironija nije promakla Tomeru Koratu, zamjeniku direktora programa obuke. On kaže da njegovi instruktori jako cijene njemačke polaznike: Što mislim o tome da mi podržavamo Nijemce? Od početka ovog projekta pa do danas imali smo prilike vidjeti da se radi o Njemačkoj drugačijoj od one iz prošlosti.“ Svaka bespilotna letjelica Heron košta oko deset milijuna dolara, u ovisnosti od opreme. Zbog toga što je Afganistan islamska republika, izraelski mehaničari ne mogu sudjelovati u održavanju letjelica. Umjesto toga, to će za njih činiti njemački partner, tvrtka Rheinmetall Defence.